McIlroy beleef nagmerrie op eerste putjie | Netwerk24
18 Julie 2019 12:34
Rory McIlroy se Britse Ope kon nie op 'n slegter noot begin het nie.
Rory McIlroy soek tussen die varings en lang gras vir sy bal op die eerste putjie van die Britse Ope by Royal Portrush in Noord-Ierland. Foto: AP
Dié Noord-Ierse gholfster, wat vandeesweek by Royal Portrush voor sy tuisskare speel, het 'n allemintige agt houe op die eerste putjie van sy toernooi aangeteken.
McIlroy, wat vooraf as een van die groot gunstelinge bestempel is om sukses te behaal op 'n baan waarmee hy goed vertroud is, het sy eerste bofhou van vanjaar se Ope links buite perke geslaan.
Hy moes toe weer 'n bofhou speel (sy derde met die strafhou bygetel) en het dié ook links getrek, waar dit in die sukkelveld te lande gekom het.
Die dik gras het sy vierde hou erg belemmer en die bal het links van die setperk in die varingagtige sukkelveld te lande gekom waaruit 'n hou onmoontlik was. Hy moes toe dus uitgooi en nog 'n strafhou neem. Met sy sesde hou het hy die bal uiteindelik tot op die setperk gekry, maar kon hy nie 'n sethou van sowat twee meter bemeester nie en moes hy uiteindelik 'n liederlike agt op dié syfer-4-putjie op sy telkaart aanteken.